ट्रैफिक नियम के उल्लंघन पर पुलिस ने रोका तो लड़की ने कहा- चालान कटा तो दे दूंगी जान, जानें पूरा मामला  
1 सिंतबर से लागू हो गया है मोटर व्हीकल एक्ट 2019 
10 गुना तक बढ़ गई है जुर्माने की राशि
कई राज्यों ने शुरू कर दी है जुर्माना कम करने की कवायद
मोटर व्हीकल एक्ट 2019 के लागू होने के बाद से लोगों में भारी-भरकम जुर्माने को लेकर खौफ है. वहीं पुलिस को भी नए नियम के अनुरूप लोगों को ढालने में कड़ी मशक्कत करनी पड़ रही है. दिल्ली से हाल ही में एक मामला सामने आया है जहां स्कूटी सवार एक लड़की चालान बनाने पर ट्रैफिक पुलिस कर्मियों को हेलमेंट फेंक कर मारने और खुद जान देने की धमकी दे रही है. इस घटना का एक वीडियो भी सामने आया है और मामला शनिवार का बताया जा रहा है.  लड़की गुस्से में अपना हेलमेट भी सड़क पर फेंक देती है और रो-रो कर खुदकुशी कर लेने की धमकी देती है. 
पुलिस का कहना है कि लड़की की स्कूटी की नंबर प्लेट भी टूटी हुई थी और हेलमेट भी डैमेज था, उसमें बेल्ट नहीं था. वह फोन पर भी बात कर रही थी. पुलिस ने जब लड़की को पकड़ा और चालान काटने के लिए गाड़ी साइड में लगाने के लिए कहा तो लड़की बेवजह बहस करने लगी. इतना ही नहीं लड़की बराबर इस फिराक में थी वो किसी तरह स्कूटी को वहां से निकाल ले जाए लेकिन पुलिसकर्मी उसकी स्कूटी के आगे खड़े रहकर उसे रोके रखा.  हालांकि लंबी बहस के बाद और आगे से ऐसा न करने की हिदायत के साथ पुलिस ने लड़की को जाने दिया.